El Teatre del Raval acull dissabte la presentació de Sona Baixet Fest amb el concert dels asturians Petit Pop
07 març 2018

## El Teatre del Raval acull dissabte la presentació de Sona Baixet Fest amb el concert dels asturians Petit Pop07 març 2018Última actualització: 14 juliol 2025

![](../gestion/img/_AO_2027-copia.jpg)  
  

Gandia acull la quarta edició del Festival Sona Baixet que se celebrarà **dissabte 24 i diumenge 25 de** **març** en la Casa de Cultura Marqués de González de Quirós i el Teatre del Raval, organitzat per la Casa Calba, amb el suport de les regidories de Cultura i Gestió Responsable del Territori.

La presentació del festival tindrà lloc aquest **dissabte 10 de març** al Teatre del Raval de Gandia amb l’actuació del grup asturià **Petit Pop**, que visitaran per primera vegada el País Valencià. La formació està composta per membres de grups de música indie-pop nacional de primera fila dels anys 90 com Pauline en la Playa, Undershakers o Manta Ray, entre d’altres. El concert començarà a les 18h00 i, en acabar, hi haurà un taller d’art per a tots aquells xiquets que vullguen relacionat amb l’exposició _Caputxeta camina sola_, ubicada al primer pis del teatre. 

Sona Baixet Fest engloba distintes disciplines d’arts escèniques i plàstiques al voltant de la música en un entorn familiar on puguen gaudir tant els més menuts com els més grans tot i que, com afirma **Francesc Burgos, gerent de LaCasaCalba**, _“el públic objectiu del festival són els xiquets per als que oferim una proposta de qualitat per a gaudir-la en família”_. Enguany el festival acull a l’escenari principal les actuacions de Ramonets, grup que versiona en valencià les cançons de la banda Ramones; Rodamons Teatre, grup ineludible de la música popular al País Valencià on el mateix Dani Miquel es va iniciar en la seua trajectòria artística; Marc Parrot, a qui alguns recordaran com El chaval de la peca però que fa anys va iniciar una carrera en solitari i al festival vindrà acompanyat de la seua parella, Eva Armisén, per presentar un llibre-disc amb dibuixos en directe; el divertit grup de surf instrumental Llobarros o els Trobaversos, amb música i poesia en directe. També actuara el grup de la Valldigna La POP, el grup català 2princesesbarbudes i Esperit!, un home orquestra que ens farà un recorrecorregut per les músiques del món. A més, hi haurà una col·laboració local amb l’Escola de Música del Grau que portarà dos grups de combos i la Big Band i amb l’Escola del Teatre Serrano que, sota la direcció de Ruth Palonés, realitzarà una cercavila d’anada i tornada des de la Casa de Cultura al Teatre del Raval acompanyats de tabal i dolçaina.

A més a més, al llarg del cap de setmana hi haurà varies sessions de teatre programades al Teatre del Raval, on també es podran visitar dues exposicions; el Mag Wendo, sessions de petit cinema en Super-8, un taller de noves tecnologies musicals amb La Cris i un de ciència i experimentació a càrrec de Pulsion Lab, així com taller de circ, de Muixeranga amb la Muixeranga de La Safor i com a novetat enguany, un taller de ioga en família i una xarrada sobre criança i educació lliure.

El fil conductor del festival vindrà de la mà de El Triangulista, que presentarà les actuacions, a més a més de la minidisco, dirigida pel mític locutor de Radio 3 Juan de Pablos, a qui encara podem escoltar cada vesprada en el seu programa Flor de pasión que dirigeix fa més de 40 anys. _“És tot un privilegi poder comptar amb la seua presència”_ – comenta Francesc Burgos – _“serà un plaer escoltar els seus vinils en directe i en un entorn de luxe com és el jardí de la Casa de Cultura Marqués de González de Quirós, on tindrà lloc la major part del festival”_.

_“Des del govern volem felicitar la Casa Calba i al Teatre del Raval per aquesta aposta cultural decidida, orientada als xiquets/es i al públic familiar, que atrau aquests dies moltíssimes persones d’altres comarques valencianes. Una oportunitat de luxe per a Gandia, que no podem desaprofitar. Per això, animem la ciutadania a participar de la festa que enganxa amb l’inici de la primavera”_, ha declarat el **regidor de Gestió Responsable del Patrimoni, Xavier Ródenas**.   

Les entrades del festival es poden comprar de manera anticipada en la plataforma online OneTwoTix amb ofertes per a aquells que compren amb antelació. També es poden adquirir al Teatre del Raval i a la Casa de Cultura Marqués de González de Quirós. S’han contemplat entrades de dia solt, de vesprada i també abonaments per als dos dies de festival.

**Tota la informació en www.sonabaixet.com**

[Twittear](https://twitter.com/share)